Document ID: /roh_data/filtered/fineweb-2-filterrobots_roh.jsonl.gz/11209

Avess la populaziun votà l'entschatta settember, avessi dà in cler Gea a la lètg per tuts ed in Na a l'iniziativa 99%. Tar omaduas fatschentas hai dà in moviment vers il Na en la fasa principala dal cumbat da votaziun.
- La lètg per tuts fiss vegnida approvada cun ina clera maioritad da 63%.
- L'iniziativa 99% fiss vegnida refusada cun 57%.
Vinavant cler sustegn per la lètg per tuts
80% dals dumandads e dumandadas èn gia cleramain per u cunter la lètg per tuts. Quai correspunda al svilup usità durant talas campagnas da votaziun che las opiniuns vegnan cun il temp pli e pli cleras. Cumpareglià cun l'emprima retschertga è la cumpart da las persunas ch'èn encunter la lètg per tuts creschida da 29% sin 35%. Questa midada na correspunda percunter betg al svilup usità en connex cun ina fatschenta che vegn dal parlament u dal Cussegl federal. Igl sa tractia plitost d'ina polarisaziun vers il Na. Ma tuttina paran ils aderens da restar en la maioritad.
Guardà sur il spectrum politic pon ins dir: Pli dretg ch'ins guarda e pli blers ch'èn encunter. Il pli ferm argument encunter è che la lètg tranter um e dunna saja la suletta furma che possibiliteschia da dar vinavant vita. Perquai saja quella lètg da proteger. Tut en tut avessan l'entschatta settember quatter gruppas refusà la lètg per tuts:
- persunas che simpatiseschan cun la Partida populara Svizra
- persunas cun pli pitschna fidanza en il Cussegl federal
- commembers e commembras da baselgias cristianas independentas
- commembers e commembras da cuminanzas religiusas betg cristianas
Uschiglio sa mussa in lartg consens per la lètg per tuts sur l'entira societad ora. Il pli ferm argument persuenter è ch'i saja in pass gia daditg necessari per tractar tuts e tuttas tuttina. Vuschs criticas vegnan cunzunt dad umens sur 40 onns, persunas cun pli pauca furmaziun u ord chasadas cun entradas mesaunas. Vis sur las regiuns è da constattar ch'il sustegn è pli ferm en las citads che or en la campagna ed en las aglomeraziuns. Er è la Svizra taliana pli critica vers la lètg per tuts che la Svizra franzosa, tudestga e rumantscha. La gronda part dals dumandads e da las dumandadas quintan però che la fatschenta vegn approvada. Er tenor ils auturs da la retschertga fiss in Na a la lètg per tuts ina surpraisa, schegea che quai na possia betg vegnir exclaus dal tuttafatg.
Na a l'iniziativa da 99%
Er tar l'iniziativa da 99% ha in'auta cumpart da 69% da las persunas dumandadas gia ina clera opiniun per u cunter. Cumpareglià cun l'emprima retschertga l'avust è la cumpart da quels e quellas che dian Na creschida per 12%. Er quinta la gronda part che l'iniziativa fetschia naufragi. Qua sa mussa il svilup usità tar iniziativas: Durant il cumbat da votaziun vegnan ils puncts critics pli e pli preschents e bleras e blers midan dal Gea tar il Na.
Cleramain per l'iniziativa èn be anc aderents da las partidas sanestras. Tar tut las autras sa mussa pli u main cler in trend vers il Na. Er guardà sur la societad datti be anc ina gruppa che sustegna cleramain l'iniziativa da 99%, numnadamain persunas cun entradas bassas. Ils blers simpatisants chatta l'iniziativa anc tar persunas tranter 18 e 39 onns sco er en las grondas aglomeraziuns ed en la Svizra franzosa. Encunter l'iniziativa èn trais arguments pli u main tuttina ferms: La pratica actuala da taglia, proteger fatschentas pitschnas e mesaunas sco er la classa mesauna. Persuenter èn ils arguments d'ina pli auta taglia sin chapital e per dapli gestadad en chaussa taglia persvadents. Sin basa da las opiniuns actualas quintan ils auturs da la retschertga però che l'iniziativa n'haja strusch pli schanzas da vegnir acceptada.
La retschertga
L'institut da perscrutaziun gfs.berna ha fatg la segunda retschertga en vista a las votaziuns dals 26 da settember per incumbensa da la SRG SSR. L'institut ha dumandà 13'261 votantas e votants tranter il 1. ed ils 9 da settember 2021. La quota da sbagls munta a +/- 2,8 puncts procentuals.